CELEX: 32020R1694
Language: ro
Date: 2020-11-11 00:00:00
Title: Regulamentul (UE) 2020/1694 al Parlamentului European și al Consiliului din 11 noiembrie 2020 de modificare a Regulamentului (UE) nr. 168/2013 în ceea ce privește măsurile specifice referitoare la vehiculele din categoria L de sfârșit de serie, ca răspuns la pandemia de COVID-19 (Text cu relevanță pentru SEE)

13.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 381/4
               
            
         REGULAMENTUL (UE) 2020/1694 AL PARLAMENTULUI EUROPEAN ȘI AL CONSILIULUI
         din 11 noiembrie 2020
         de modificare a Regulamentului (UE) nr. 168/2013 în ceea ce privește măsurile specifice referitoare la vehiculele din categoria L de sfârșit de serie, ca răspuns la pandemia de COVID-19
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Criza provocată de COVID-19 a cauzat perturbarea lanțului de aprovizionare cu piese și componente esențiale pentru vehiculele din categoria L și o scădere considerabilă a cererii de astfel de vehicule. Acest lucru a dus la întârzieri importante pentru producători în ceea ce privește lichidarea stocului de vehicule Euro 4 care, în conformitate cu anexa IV la Regulamentul (UE) nr. 168/2013 al Parlamentului European și al Consiliului (3), trebuie să fie înmatriculate înainte de 1 ianuarie 2021, dată de la care se aplică etapa de mediu Euro 5.
                  
               
                     (2)
                  
                  
                     Normele privind sfârșitul de serie prevăzute în Regulamentul (UE) nr. 168/2013 permit producătorilor să continue punerea la dispoziție pe piață, înmatricularea sau punerea în exploatare a unei părți limitate dintr-un stoc de vehicule din categoria L care nu pot fi puse la dispoziție pe piață sau care nu mai pot fi puse la dispoziție pe piață ca urmare a intrării în vigoare a unor noi cerințe tehnice în raport cu care aceste vehicule nu au fost omologate.
                  
               
                     (3)
                  
                  
                     Având în vedere perturbarea generată de criza provocată de COVID-19, este evident că normele privind sfârșitul de serie din Regulamentul (UE) nr. 168/2013 nu constituie un mijloc adecvat pentru gestionarea numărului de vehicule Euro 4 din categoria L pe care producătorii le vor deține în stoc după aplicarea etapei de mediu Euro 5.
                  
               
                     (4)
                  
                  
                     Având în vedere circumstanțele excepționale generate de criza provocată de COVID-19 și pentru a evita o eventuală perturbare a pieței, este necesară modificarea Regulamentului (UE) nr. 168/2013 pentru a include măsuri specifice privind vehiculele de sfârșit de serie ca răspuns la criza provocată de COVID-19.
                  
               
                     (5)
                  
                  
                     Pentru a se asigura că aplicarea acestor măsuri specifice privind sfârșitul de serie se limitează la vehiculele care erau în stoc la momentul impunerii la nivel național a restricțiilor de circulație, numărul de vehicule care vor beneficia de aceste măsuri specifice privind sfârșitul de serie nu ar trebui să depășească numărul de vehicule din categoria L Euro 4 care erau în stoc la 15 martie 2020.
                  
               
                     (6)
                  
                  
                     Întrucât obiectivul prezentului regulament, și anume modificarea normelor din Regulamentul (UE) nr. 168/2013 privind sfârșitul de serie, aplicabilă pentru anul 2021, ca răspuns la criza provocată de COVID-19, nu poate fi realizat în mod satisfăcător de către statele membre, dar, având în vedere amploarea sau efectele acțiunii, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (7)
                  
                  
                     Având în vedere urgența impusă de circumstanțele excepționale generate de criza provocată de COVID-19, se consideră adecvat să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (8)
                  
                  
                     Regulamentul (UE) nr. 168/2013 ar trebui, prin urmare, să fie modificat în consecință.
                  
               
                     (9)
                  
                  
                     Prezentul regulament ar trebui să intre în vigoare de urgență în ziua următoare datei publicării sale în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Următorul articol se introduce în capitolul XI din Regulamentul (UE) nr. 168/2013:
            
               
                  „Articolul 44a
                  
                  Măsuri specifice privind vehiculele de sfârșit de serie ca răspuns la pandemia de COVID-19
                  
                     (1)   Prin derogare de la articolul 44 și cu respectarea alineatelor (2), (3) și (4) de la prezentul articol, vehiculele conforme cu un tip de vehicul a cărui omologare UE de tip va deveni nulă la 1 ianuarie 2021, în temeiul articolului 37 alineatul (2) litera (a), pot fi puse la dispoziție pe piață, înmatriculate sau puse în exploatare ca vehicule de sfârșit de serie până la 31 decembrie 2021.
                  
                  
                     (2)   Numărul de vehicule de sfârșit de serie menționat la alineatul (1) de la prezentul articol nu poate depăși numărul de vehicule cu o omologare UE de tip care va deveni nulă la 1 ianuarie 2021, în temeiul articolului 37 alineatul (2) litera (a), și care erau în stoc la 15 martie 2020.
                  
                  
                     (3)   Producătorul care dorește să beneficieze de derogarea menționată la alineatul (1) înaintează o cerere autorității naționale din fiecare stat membru în care vehiculele respective urmează să fie puse la dispoziție pe piață, înmatriculate sau puse în exploatare, indicând numărul de vehicule de sfârșit de serie pentru care se solicită derogarea menționată la alineatul (1).
                     Autoritatea națională în cauză decide, în termen de o lună de la primirea cererii, dacă permite înmatricularea vehiculelor de sfârșit de serie respective pe teritoriul său, precum și numărul de astfel de vehicule.
                  
                  
                     (4)   Pe certificatul de conformitate al vehiculelor puse în exploatare în temeiul alineatului (1) se include o rubrică specială pentru a defini vehiculele drept «2021 – sfârșit de serie».
                  
                  
                     (5)   Până la 1 iulie 2021, statele membre informează Comisia cu privire la numărul de vehicule care au fost calificate drept vehicule de sfârșit de serie în temeiul prezentului articol.”
                  
               
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 noiembrie 2020.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Avizul din 29 octombrie 2020 (nepublicat încă în Jurnalul Oficial).
         
            (2)  Poziția Parlamentului European din 20 octombrie 2020 (nepublicată încă în Jurnalul Oficial) și Decizia Consiliului din 3 noiembrie 2020.
         
            (3)  Regulamentul (UE) nr. 168/2013 al Parlamentului European și al Consiliului din 15 ianuarie 2013 privind omologarea și supravegherea pieței pentru vehiculele cu două sau trei roți și pentru cvadricicluri (JO L 60, 2.3.2013, p. 52).